Il-bajja urbana f’Pariġi tul ix-xmara Seine għal sena oħra fetħet għall-pubbliku biex kemm it-turisti kif ukoll in-nies tal-lokal ikunu jistgħu igawdu ftit il-ħajja ta’ fuq il-bajjiet fil-belt. Bħal kull sena l-bajja tkun kompluta b’siġar tal-palm, deck chairs u umbrellel u hija mifruxa fuq tliet kilometri fil-qalba ta’ Pariġi. Il-bajja, “Paris Plages” tinkludi wkoll attivitajiet għat-tfal, idejali għar-residenti f’Pariġi li se jkunu qed iqattgħu il-btajjel tas-Sajf fil-kapitali Franċiża. Fuq il-bajja it-tfal jilgħabu fuq ir-ramel u n-nies jixxemxu u jaqraw il-kotba – attivitajiet identiċi bħal meta wieħed imur ħdejn il-baħar mingħajr iżda ma jinżlu jgħumu. Il-bajja fetħet il-bieraħ u se ddum miftuħa xahar sat-18 t’Awwissu.